二十四日江鄰幾邀觀三館書畫錄其所見
作者：梅堯臣
朝代：宋

paragraphs: 五月秘府始暴書，一日江君來約予。
世間難有古畫筆，可往共觀臨石渠。
我時跨馬冒熱去，開厨發匣鳴鑰魚。
羲獻墨迹十一卷，水玉作軸光疏疏。
最奇小楷樂毅論，永和題尾付官奴。
又看四本絕品畫，戴嵩吳牛望青蕪。
李成寒林樹半枯，黄荃工妙白兔圖。
不知名姓貌人物，二公對弈旁觀俱。
黄金錯鏤爲投壺，粉障復畫一病夫。
後有女子執巾裾，床前紅毯平圍爐。
床上二姝展氍毹，繞床屏風山有無。
畫中見畫三重鋪，此幅巧甚意思殊。
孰真孰假丹青模，世事若此還可吁。